Papersnake/gushiwen huggingface dataset:
栩楼燕集赋文山蝉腹研石诗断碑研
郑孝胥（清代）

入春转寒雪弥日，杯酒端宜试诗笔。金石书画藏竞出，文山石诗研无匹。

题襟馆中尝并列，今为郭君章君物。摩挲咨嗟肠益热，文采风流各殊绝。

浩气入石涵碧血，相见难回经百折。功名不终终义烈，事业纵隳论忠节。

吾侪相顾愧孱劣，俯仰高诗损心骨。
晨起嚼雪老齿生冰亦一快事
舒岳祥（宋代）

布衾温燠似春晴，睡足窗前一鸟鸣。
起挽梅梢拈雪嚼，五行谁带许多清。
晚秋赠张折冲此公事制举
薛业（唐代）

都尉今无事，时清但闭关。夜霜戎马瘦，秋草射堂闲。

位以穿杨得，名因折桂还。冯唐真不遇，叹息鬓毛斑。
东坡引•十赍词示婢还九首 其九 蕲簟
董以宁（清代）

簟纹冰玉润。独有侬床衬。伊家臂上微微印。怕人臂易认。

怕人臂易认。

当初买向，田家古镇。遣长物、应难吝。与伊铺在纱帷近。

银灯将欲晕。银灯将欲晕。
和僧广实三首
王之道（宋代）

闻说年来贫更甚，生涯和地与锥无。
通身是手承谁力，方信常人实若虚。
西里翁宅
周翼之（宋代）

诗人风致别，卜築寓烟霞。
一圃分三迳，无时不有花。
苔痕留鹤迹，松色在檐牙。
细酌北窗下，逶迤到日斜。
汀州
陈晔（宋代）

尝闻元丰间，元舆守兹土。
别乘果为谁，青山郭功甫。
二公德望尊，声名播今古。
追和四绝
陆文圭（元代）

卧看山云起石根，意行随犬至前村。
尘居自是无人识，何必移家上庙门。
过左伯桃羊角哀墓
周邦彦（宋代）

古交久沦丧，末世尤反覆。
谷风歌焚轮，黄鸟譬伐木。
永怀羊与左，重义逾血属。
客行干楚王，冬雪无斗粟。
倾粮活一士，誓不俱死辱。
风云为惨变，鸟兽同踯躅。
角哀器前途，伯桃槁空谷。
终乘大夫车，千骑下棺椟。
子长何所疑，旧史刊不录。
独行贵苟难，义侠轻杀戮。
虽云匪中制，要可兴薄俗。
荒坟邻万鬼，溘死皆碌碌。
何事荆将军，操戈相窘逐。
渔父歌
佚名（先秦）

日月昭昭乎浸已驰。
与子期乎芦之漪。

日已夕兮予心忧悲。
月已驰兮何不渡为。

事浸急兮将奈何。
芦中人。

芦中人。
岂非穷士乎。
再和 其一
吴景奎（元代）

幽怀耿耿托诗鸣，风叶萧萧亦有声。濠上观鱼知我乐，门前罗有见交情。

从教白发三千丈，休探灵蓍五十茎。自卜此身甘老拙，且将书帙了馀生。
同艾卿珏生观荷胜芳
陈宝琛（清代）

纪陂之荷高逾丈，叶大如伞柄成杖。幽姿远世不著尘，清馥入秋已添爽。

红衣左亸迭迎艇，缟袂右回似避桨。主人筑室中花立，花外苍苍尽苇荡。

昔贤以莲比君子，有分吾及见消长。刺船北泊俱盛颜，卌载回风等反掌。

金鳘旦旦香满载，此福故知难卒享。营田二淀莫复问，野获慰情且恣赏。

万善殿西两侍臣，擘菂拗筒话畴曩。
野望
曹埈（清代）

极目苍茫里，商飙动地哀。断云低野树，落日照荒台。

远渚沙鸥宿，长天塞雁来。干戈知未息，回首独徘徊。
九日与同年沈贯卿饮月墅
方岳（宋代）

自摘黄花插满头，谁怜白发不禁秋。
同年肯过卢仝屋，九日共登王粲楼。
天气政为吾辈设，酒香莫对俗人篘。
渠侬尽把茱萸看，更与渊明风马牛。
送傅兄归江西简诸宋诸黄
释居简（宋代）

冲和正脉到江西，中有千岩万壑奇。百鍊易成终切玉，一炊难办必精糜。

艾萧杂处芝兰馥，风土殊方枳橘移。铁石故家清婉赋，盍临疏影寄予思。
朝汉台
方信孺（宋代）

倔强难除结尚椎，筑台北望欲何为。
大夫自载千金橐，谁念韩侯十万师。
摸鱼儿 其四 朱竹仙以梅花柏叶见怡
程颂万（清代）

问何时、江南朱十，仙源一棹曾住。年来渐老愁中鬓，厌听春城箫鼓。

情万缕。认罨画溪山，十里桃花路。软红似雾。待买个扁舟，摇来双桨，寻到旧游处。

分明是，岩壑后凋俦侣。枝柯曾饱霜露。夜深宜伴梅花睡，茜雪暗堆帘户。

群记取。算载酒江湖，惟我堪怜汝。飘零若絮。更惨惨凄凄，潇潇瑟瑟，一夜打窗雨。
书感
罗与之（宋代）

设险重门未足凭，民心应自有长城。
朝廷休戚视田野，宗社存长非甲兵。
气实精神敝竭尽，本枯枝叶可敷荣。
古人经理先观势，两臂於韩孰重轻。
过楚道人舍
方岳（宋代）

平生诗友刘宾客，醉墨曾传到雪庐。
煞说竹溪茅屋好，便能诗亦不如渠。
作松棚
徐渭（明代）

种松六万馀，千五百株活。长养二十年，大者仅如括。

西斋落日多，六月苦炎热。邻园树木稀，遮翳不可得。

顾言种树资，求用此时节。命儿召两佣，伐干并其鬣。

干以需柱梁，鬣以备周匝。四垂慎勿甲，凉风任超越。

时移一丈板，独踞文竹兀。伸纸二丈馀，举墨陡一泼。

左盘持蛑螯，右罍把饕餮。挂衣梅叶梢，绿阴洒晞发。
咸阳
李商隐（唐代）

咸阳宫阙郁嵯峨，六国楼台艳绮罗。
自是当时天帝醉，不关秦地有山河。
书席语送马御史
梅尧臣（宋代）

天意漫漫物自供，闻香能至是喧蜂。
野人割蜜不须尽，留与寒脾作御冬。
和梁润之晚登绣岭
强至（宋代）

翠华绛节去忘还，辇路宫墙坏旧山。
青史空文兴废后，玉真馀恨有无间。
杖藜一笑缘危径，弄笔高吟望故关。
足力怪君强健甚，惯行栈道不为艰。
大坂往返得诗十绝 其六 端公祠端
程敏政（明代）

大坂溪头寝庙开，端公香火百年来。一时孙子能绳武，豸绣同登内外台。
次韵方蒙仲高人亭 其七
方岳（宋代）

烟霏日夕佳，隐固胜于显。孰从而诗之，要亦山一蹇。
恼自澄
李群玉（唐代）

常闻天女会，玉指散天花。莫遣春风里，红芳点袈裟。
司马温公挽词四首
苏辙（宋代）

白发三朝旧，青山一布衾。
封章留帝所，德泽在人心。
未起讴吟切，来归顾托深。
杨公不久住，天意定难忱。
决策传贤际，危言变法初。
纷纷看往事，一一验遗书。
富贵终何有，清贫只自如。
西州不忍过，行哭便回车。
区区非为己，恳恳欲忘生。
力尽心终在，身亡势亦成。
遗民抛剑戟，故老半公卿。
魏丙生前友，俱传汉相名。
少年真狷浅，射策本粗疏。
欲广忠言地，先收众弃余。
流离见更化，邂逅捧除书。
赵孟终知厥，他人恐骂予。
游嵩山联句
王辟疆（宋代）

灵境中天秀，雄名古到今。位尊朝列岳，势重压千岑。

静锁神仙朝，高盘宇宙心。孤棱标日月，绝仞倚戈坛。

彩楝灵柯邃，层坛净刹深。民祈传觋语，国祀致君忱。

碑古宇生字，堂虚画蠹金。山呼曾荐寿，神降即为霖。

事怪涂山石，形端玉女砧。

峰峦排翠玉，滩濑漱呜琴。蕙帐人谁继，金泥迹可寻。

唐经藏宝妙，魏殿想銮音。

云作他方雨，松连别院阴。谷泉长浸斗，顶路欲扪参。

探穴魂潜动，扪萝力不禁。箕熊分蚁垤，伊洛认蹄涔。

鸟道樵夫去，龙潭驿使临。众仙停羽驾，昔帝俨宸襟。

选胜先看记，乘危可作箴。天门开四极，树品冠双林。

灵药看苗斸，香醪挈榼斟。道宫庭不扫，学馆突无黔。

垄麦风摇浪，溪淙石耸簪。杂花春烂漫，老木夜萧森。

夕照河光接，晴岚塔影侵。深崖藏积雪，虚壑响幽禽。

溪月寒澄霁，岩烟暮杳沈。寺桥横螮蝀，禅磬击谬琳。

拂壁题新字，逢僧举旧吟。疲骖何处解，高阁在崎嵚。
寄吴著作
郭祥正（宋代）

忆与君别时，君行朝北极。浔阳江头车马骇，意气翩翩动秋色。

君还旧庐能寄书，谓我楚辞传上都。是时盗贼正纷扰，日夜奔走承使符。

谢君后时闻已恶，交深岂必书问数。诚明相照期无穷，但惜远别临春风。

春风来已老，落尽桃花红。有时孤坐碧山里，弹指倏忽成衰翁。

文章不直一杯酒，功名付与千年松。何时逢君谈，豁我此愁恨。

攀云不见麒麟踪，趋泥自笑驽骀钝。儿女安否今何如，亲虽未成交莫疏。

愿君富贵情不改，敢将瓦砾赠明珠。
口号十首呈程殿撰
陈造（宋代）

福地常披十幅图，仙翁隐处玉为壶。
九华山侧双峰下，还许侬家半席无。
适庄兄游山
王柏（宋代）

谁阁重阴一日晴，清游应是惬高情。
遥知雨后山光好，但想云边屐齿清。
素壁虽曾题旧字，沈疴不许插新盟。
因知关吏留鱼钥，谩遣奚奴候晚程。
小西天
张湄（清代）

竹溪小寺远尘廛，青壁临流薜荔悬。高望美人何处所，漫凭东海说西天。
浣溪沙 与舞娘久别重逢
吴灏（清代）

夜满城西绿映红。轻歌漫舞鬓云松。银灯蜡板梦魂中。

久别廿年家国难，茫然寂寞一衰翁。相看无奈老颜容。
送周衍长官知辽州
梅尧臣（宋代）

二月辽阳去，辽阳草未生。
春风吹胡沙，卷起黄云平。
土人耕耨晚，种黍何时成。
塞地寒且薄，百役子宜轻。
桂花烂熳一夕败於风雨呼僮落英以供香事戏作
罗与之（宋代）

小山凉风高，秋意饶庭砌。
江南山水秀，钟此数丛桂。
亭亭苍虯蟠，磊磊杰玉缀。
薰染风露香，摆脱脂粉媚。
芙蓉已无秋，篱菊极羞愧。
幽芳蕙百亩，香味亦琐细。
孰知标格奇，自取造物忌。
狂风挟怪雨，族灭无噍类。
才怜金作屋，俄惊粟布地。
姿容就枯槁，气骨尚奇异。
如彼死诸葛，凛凛有生意。
试炷博山火，来参烟一燧。
庚寅正月十六日携家入山大雪弥旬止既月叔祖
徐瑞（宋代）

辟俗过逢少，离居感慨多。
岂伊泉石胜，奈此简书何。
风雪日如此，乾坤理则那。
邻翁能贳酒，一笑且酣歌。
题慈感寺极目轩
李洪（宋代）

红芰敷腴献笑，青山偃蹇横陈。
身在水晶宫里，须信羲皇上人。
天厩神兔歌
曾棨（明代）

永乐七年春二月，余以扈从北巡，给赐内厩兔色马一匹，
盖朝鲜所贡也。
神骏超越，异于凡马，经数千里若有余力。
予闻古良马有赤兔之名，故作《神兔歌》以赞之。
天厩名马不易得，凤臆龙鬐秋兔色。
圉官厮养十载余，云昔来自朝鲜国。
想当此马初生时，蛟龙降精雷雨垂。
房星夜堕水尽赤，云雾下绕灵风吹。
雄姿逸态真神骏，踠促蹄高双耳峻。
目光夹镜炯方瞳，汗血流珠腻红晕。
朝鲜得此不敢骑，覆以黄毡献赤墀。
乃知天厩尽龙种，如此万匹皆权奇。
令晨鞲出迥殊绝，扈从銮舆自超越。
朝趋远蹴交河冰，夕秣骄嘶蓟城月。
君不见骅骝肃霜古亦多，老不一试将奈何。
驽骀无力枉蝶躞，俗马有肉空嵯峨。
平生怜尔独遭遇，绣勒金鞍照琼署。
相期慎保不凡姿，万里长随六龙驭。
戊寅正月上尚巾礼成群臣称贺赐白金文绮
于慎行（明代）

负扆年来海岳安，春朝绣帻始胜冠。
龙楼拂曙天颜近，玉座垂旒日角宽。
九庙神灵应已慰，两阶环佩不胜欢。
迩臣幸奉青蒲对，珍赐还看出上阑。
关山月
李白（唐代）

明月出天山，苍茫云海间。
长风几万里，吹度玉门关。
汉下白登几，胡窥青海湾。
由来征战地，不见有人还。
戍客望边邑，思归多苦颜。(望边邑 一作：望边色)
高楼当此夜，叹息未应闲。
看泉听风图
唐寅（明代）

俯首流泉仰听风，泉声风韵合笙镛。
如何不把瑶琴写，为是无人姓是钟。
自永康还连日又告旱恳祈勤恪初四五日再得甘霔农畴无高下沛然沾渥因赋绝句志喜 其三
程公许（宋代）

去年西浙飓风高，瞬息三州汩海涛。欲倚人谋销咎證，扶持那可欠英豪。
观菊
黄裳（宋代）

盈盈金色带秋光，淡淡仙妆只着黄。尝共故人休独乐，笑同今日更谁忙。

方嗟老取年华近，尚喜花留日数长。为掇繁英还为撚，莫辜纤素在君傍。
七月十五夜舆幼点泛月同赋兼答珍午再叠之意三叠前韵
陈宝琛（清代）

蒸愁作诗牢成城，一字动费髭数茎。不如单舸就烟水，鸥鹭邀我尸秋盟。

昨宵败兴夜转午，雨止无奈痴云横。却留奁镜待三五，匹练切汉禽不惊。

山河大地指头在，影过莫话修罗兵。此江湍濑幸稍远，所慊潮汐通裨瀛。

我衡君宇间一苇，还往相饷风月清。顷来似嫌村酒薄，挈榣教助衰颜赪。

世间何者算吾有？园池草木空菁英。佳人良夜岁几见，不醉忍放金盆倾？

鉴亭此际正可鉴，照见平子巡檐情。相望村郭三月近，诗筒如响谁严程？

北来新雁乱心曲，归橹怕作呕鸦声。
秋江雁影
陶安（明代）

西风不动楚波凉，倒浸征鸿带夕阳。云母屏间筝列柱，水晶宫里字成行。

纷如鹊映银河面，孤似鸾窥宝镜光。几见芦汀飞起处，冷涵数点在清湘。
偶题
俞德邻（宋代）

身世厌漂零，衣冠愧典刑。乾坤开阖户，日月短长亭。

水阔连天白，山高拥岸青。扬雄中有宅，垂老太玄经。
望日宿安国镇
傅显（清代）

凄凉孤馆卸装余，千里关山路尚纡。最是无情天畔月，团栾时节照离居。
咏史诗。望夫山
胡曾（唐代）

一上青山便化身，不知何代怨离人。

古来节妇皆销朽，独尔不为泉下尘。
赠因心香兄赴大名府言师幕四首 其四
王季珠（清代）

犯雪蒙霜怕出门，不图语语带春温。待君佐理功成日，风月招邀共一樽。
次韵张汉卿梦庵十八咏 其十六 醉宜
史浩（宋代）

何人过三径，共此曲蘖春。月下倩人扶，花影铺满身。
史君梁奉议送客至高明轩为予言登览之胜作四韵戏寄
郭祥正（宋代）

史君送客陟高台，天宇澄清四望开。一字横空霜雁去，两眉分碧楚江来。

庙堂孰是调羹手，郡国犹淹济世才。新酒正香鲈蟹美，篮舆何日许重陪。
泊罗庙
魏良臣（宋代）

清白声华正直风，数千余载誉增隆。
侯封忠洁缙绅外，庙立汨罗烟霭中。
新宇有功修已顿，旧碑无字读难穷。
他年我若官湘楚，愿採遗言问钓翁。
好事近·何路向家园
纳兰性德（清代）

何路向家园，历历残山剩水。都把一春冷淡，到麦秋天气。
料应重发隔年花，莫问花前事。纵使东风依旧，怕红颜不似。
送崔侍御书记赴山北座主尚书招辟
李频（唐代）

书记向丘门，旌幢夹谷尊。从来游幕意，此去并酬恩。

雁叫嫌冰合，骢嘶喜雪繁。同为入室士，不觉别销魂。
用前韵寄明叔
赵蕃（宋代）

须白底用悲，我十君二五。
亦莫问此身，寒暑堪几数。
别君春已夏，往往疏劳苦。
况说买江天，重听诵诗许。
君德故有基，层台繇累土。
不问鸱鸮诗，犹谓民或侮。
如我乃宜归，舍农即为圃。
永与世俗辞，君来当勿户。
忆罗浮寄曾元功二首 其二
张宋卿（宋代）

春树江云我所思，平生臭味不差池。如何驿使行千里，不把梅花寄一枝。
岁尽
释文珦（宋代）

云深路不通，独处岁还穷。
尽断尘劳念，方成隐遁功。
松疏斜漏日，竹劲老吟风。
不是遗名者，何由到此中。
回乡偶书二首
贺知章（唐代）

少小离家老大回，乡音无改鬓毛衰。(无改 一作：未改/难改)
儿童相见不相识，笑问客从何处来。

离别家乡岁月多，近来人事半消磨。
惟有门前镜湖水，春风不改旧时波。
龙潭二首
陈鎏（明代）

访胜松根石罅中，洞门深锁只闻钟。
老僧出定凭虚阁，看尽浮云几万重。

山寺高悬百尺渊，老龙曾共老僧眠。
年来到处云霓望，肯为苍生吁九夭。
瘿盆
司马光（宋代）

瘿盆生以丑自鬻，突兀当轩耸群目。
海蛙门怒腹斡张，耆交蟠蛰鳞鬐秃。
昔时仙客浮孤槎，波痕渍朽成凹洼。
蜀都买卜置之去，乐来流落严遵家。
谁逢好事得宝蓄，裁供盥濯真可辱。
况为饮具承欢娱，未必蟠根胜珠玉。
不若刳为太古尊，满斟明水羞百神。
凷桴苇筌芦忠信，坐使风俗还深淳。
雨急
胡宏（宋代）

雨急落花零乱，风微吹草蒙茸。
花亦何心怨雨，草都无间酬风。
读孟信州和方亨道六月雨时当雪天改为欲作雪
方回（元代）

十月墐户入室处。东作丰登未可期，
南方瘴疠已堪御。去年雪不及腊间，
霜天桃杏敷红颜。今年夏竟无冰卖，
富屋钱谩堆如山。秋来数郡融风烈，
万舍烟灰千屋拆。骄阳失性化为霖，
鞭蛟笞龙精髓竭。救火救水不少閒，
民生下土何其难。此时早降六花瑞，
时寒休徵犹可还。雁低楼外彤云起，
万里北风开爽气。雨声一变为霰声，
霰效前驱雪踵至。古称民以食为天，
天欲饱民殊易然，但恐燮理无真贤。
果能燮理得真贤，岂不一白二白三。
菊花新·欲掩香帏论缱绻
柳永（宋代）

欲掩香帏论缱绻。先敛双蛾愁夜短。催促少年郎，先去睡、鸳衾图暖。
须臾放了残针线。脱罗裳、恣情无限。留取帐前灯，时时待、看伊娇面。
六叔母生日
项安世（宋代）

千岁光阴二十停，一停才向此时盈。
律筒又报三阳近，历草还时四荚轻。
冉冉春盘行细绿，泠泠腊琖泻空清。
不须更煮囊中药，气息存神自久生。
范阳同年示及零陵三题率然为答甚愧妍唱 其三 澹山岩
俞希孟（宋代）

岩腹潜云构，清凉十亩间。天留盘古穴，人识宝陁山。

坏像烟岚湿，高僧岁月闲。圣时无遁客，佳境付禅关。
园樱伤老也
司马光（宋代）

园有繁樱，圃有肥菁。
我酒既清，我淆既馨。
我友戾止，聊以如情。
今我不乐，日月其径。
喜晴
韦骧（宋代）

今年未见日，指数两经旬。清旦初开霁，元功始布新。

溪流徐变绿，林啭便知春。吏役方长道，油云莫更瞋。
虞山
翁端恩（清代）

绝顶登临兴未穷，笙钟万壑动春风。隔江山色青如黛，画有齐烟几点中。
北禅
李处权（宋代）

老屋不知春，余花纷委雪。
中有忘言人，截断天下舌。
我久执情见，终日在谈说。
一笑示全机，春云满城关。
夜泊高陂其地多竹
黄遵宪（清代）

一篷凉月冷于秋，万竹潇潇俯碧流。欲拟勾留留不得，明年何处梦黄州？
阅藏后题智证庵壁
释宗杲（宋代）

柏子拈来香满庐，蒲团静里结跏呋。
三年过眼千千卷，此际分明一字无。
三华吴宜甫桃溪十咏 其五 濯缨泉
黄镇成（元代）

石润通山气，甘泉一派流。雾浮丹穴暖，冰浸玉壶秋。

远达朝宗志，深怀泽物忧。濯缨无限意，风雨满沧洲。
有翅天马图
牟巘五（宋代）

何年尘镜昏乍洗，金背涌出差主怪诡。
自古空言马生角，今乃见马生两翅。
恐是渥洼种，往往感龙气。
龙惟神，飞行天，
若傅两翅何足贵。想似穆天子会瑶池，
肉多身重不得飞。一朝乘之逍遥出六合，
奔风轶电那容追。万里一日未旰，
当时从官无乃疲。或云车辙马迹往往有，
如此安用彼翅为。徒留诞谲诳后世，
我原观者列勿疑。我闻西王母，
参目而虎首，物以类应固宜尔。
薄媚摘遍·桂香消
赵以夫（宋代）

桂香消，梧影瘦，黄菊迷深院。倚西风，看落日，长江东去如练。先西底事，有赋飘然。刚道为田园。独醒何为，持杯自劝。未能免。
休把茱萸吟玩。但管年年健。千古事、几凭阑。吾西早、九十强半。欢娱终日，富贵何时，一笑醉乡宽。倒载归来，回廊月满。
定海甲寅口号七首
陈造（宋代）

父子分头上海船，今年海熟胜常年。
官中可但追呼少，不质田输折米钱。
夜登竹亭
彭汝砺（宋代）

碧玉多朝风，萧洒不及夜。沧溟月飞出，碎影如刻画。

爱君有素节，霜雪不凋谢。无言静相对，似欲闻情话。

城上已三更，欲归犹未罢。
林下局事吟
邵雍（宋代）

闲人亦也有官守，官守一身四事有。
一事承晓露看花，一事迎晚风观柳。
一事对皓月吟诗，一事留佳宾饮酒。
从事于兹二十年，欲求同列谁能否。
中书东厅十咏 其十 驯鹊
韩琦（宋代）

灵鹊双双日自驯，徘徊轩槛若相亲。主人素解忘荣辱，何用喃喃送喜频。
母弃子同刘茂才赋
郭钰（元代）

母弃子，子幼情可怜。子长母还去，为子宜思愆。龙争虎斗事翻覆，宝玦王孙捐骨肉。

十年母子安茅屋，菽水真情无不足。奈何一朝辞故帏，子也恸哭牵母衣。

母今弃儿不敢怨，父在深恩母当念。母如不闻竟不留，黄昏门掩青灯愁。

负米归来饮残泣，他家儿女何绸缪。噫嘘嚱，迩来万事足悲咤，负德辜恩满天下。

丈夫尽为温饱谋，妇人何得毋重嫁。
中秋步月
罗与之（宋代）

幽人披襟来，步此一庭月。
如渡滹沱冰，似泛山阴雪。
谁将羌管急，间彼邻杵切。
冉冉秋思生，令人欲愁绝。
避雨入总持寺谒澹台子羽墓
赵蕃（宋代）

濒湖有幽寺，避雨适来过。
吏役毋庸遽，幽寻所得多。
雷祠真诡特，古墓绝微讹。
鸟篆森奇画，龟趺载雅歌。
送王蒙州
王安石（宋代）

请郡东南促去程，提堤江水照红旌。
仁声已逐春风到，使节犹占夜斗行。
箭落皁鵰毚兔避，句传炎海鳄鱼惊。
麒麟不是人间物，汉诏先应召贾生。
读晋史二首
陈造（宋代）

司马家儿转首亡，奸欺三叶是馀殃。
区区牛氏何关汝，覆面犹须泪满床。
送僧过建康
李龏（金朝）

一酌离亭桑落酒，毵毵短发长愁苗。秋房已弃星居屋，晚寺应投旦过寮。

歌哭尽从流水去，荣枯半逐暗尘消。江船载月敲铜斗，莫向台城问六朝。
金菊对芙蓉·上元
纳兰性德（清代）

金鸭消香，银虬泻水，谁家夜笛飞声。正上林雪霁，鸳甃晶莹。鱼龙舞罢香车杳，剩尊前、袖掩吴绫。狂游似梦，而今空记，密约烧灯。
追念往事难凭。叹火树星桥，回首飘零。但九逵烟月，依旧笼明。楚天一带惊烽火，问今宵、可照江城。小窗残酒，阑珊灯灺，别自关情。
听微水有感四首 其四
张嵲（宋代）

袛应初剖判，便有斯江水。于今知几时，东流犹瀰瀰。
倚江亭会上虞伯逵送梅花并二绝句坐上次韵并
王之望（宋代）

肠断江头索笑花，三三两两逐枝斜。
忽随清绝惊人句，来自西湖处士家。
出都门泊镇外失饮食节中夕暴下用气术消息之
张耒（宋代）

畏途戒十一，饮食玩死地。
防患迷轻重，达者笑不智。
古人慎寝食，爱生良有待。
从来天下图，不易无名指。
甘飧冒物禁，中夕得颠沛。
坐令妻孥忧，惫腹委如带。
赖知仙圣术，杳杳存一气。
船轻晓眠足，扣齿无余滞。
艰难众所虞，君子谨容易。
永怀青精饭，聊欲屏俗嗜。
维杨秋日西郊 其四
释道潜（宋代）

枯榆偃蹇若苍龙，影占荒郊半亩宫。下有牧羊双稚子，卧吹芦管对西风。
重到钱唐
鲍輗（宋代）

惟有寒潮不世情，朝朝莫莫过空城。
百年车马阊门外，独被春风草又生。
昭君怨 游池
张镃（宋代）

拂晓拿舟东去。细看荷花乘露。红绿总吹香。一般凉。

会享人天清福。休把两眉轻蹙。谁道做神仙。戴貂蝉。
侍皇太子释奠宴诗
王俭（南北朝）

礼惟国干，义实民端。身由业澡，世以教安。金镕乃器，水术伊澜。

渐芳则馥，履冰固寒。瞽宗务时，頖宫善诱。咨此含生，跻彼仁寿。

淳移雅缺，历兹永久。游艺莫师，独学谁友。三兆戒辰，八鸾警旦。

风动蒿宫，云栖参馆。礼迈仁周，乐超英汉。神保爰格，祝史斯赞。

郁鬯既终，德馨是与。降冕上痒，升宴东序。槐宰金贞，藩维玉誉。

时彦莘莘，国胄楚楚。
牡丹
李山甫（唐代）

邀勒春风不早开，众芳飘后上楼台。数苞仙艳火中出，

一片异楼天上来。晓露精神妖欲动，暮烟情态恨成堆。

知君也解相轻薄，斜倚阑干首重回。
渊明醉石
陈舜俞（宋代）

聒聒飞泉清绕石，悠悠天幕翠铺空。
是非分付千钟里，日月消磨一醉中。
柳絮狂飘荒径畔，菊花仍在旧篱东。
水声山色年年好，堪使游人耻素风。
别菊花 其二
乌竹芳（清代）

节过重阳又一旬，白衣送酒更无人。含情脉脉如将吐，笑口留开报小春。
和苏著作麻姑十咏 其一 鲁公碑
李觏（宋代）

他人工字书，美好若妇女。猗嗟颜太师，赳赳丈夫武。

麻姑有遗碑，岁月亦已古。硬笔可破石，镌者疑虚语。

惊龙索雷斗，口唾天下雨。怒虎突围出，不畏千强弩。

有海珠易求，有山玉易取。唯恐此碑坏，此书难再睹。

安得同宝镇，收藏在天府。自非大祭时，莫教凡眼觑。
刘友鹤以诗赠别次韵送之
高斯得（宋代）

昔披朝霞寻洞天，五峰矗汉高巑屼。
灵君营魄萝空锁寒。古心未死不忍去，
摇摇风纛空中悬。五年失脚堕时网，
梦思重到无由缘。朅来出守山水郡，
公余颇得穷幽偏。丹丘仙客旧心赏，
骑鹤过之同晤言。诗妍青林华煜煜，
气老幽涧松桓桓。问余君土堆奇绝，
孰与吾山多紫烟。桐江缗鱼炯志节，
缑山笙鹤夸神仙。能衡铁炭识轻重，
众山部娄真如拳。羽人闻此深领会，
笑指双台催棹船。题诗莫作世间语，
会有剜剔青苔看。
和颜长官百咏·城市
朱继芳（宋代）

春风日日柳年年，到老那知稼穑难。
若见田家秋作苦，教人一饭不遑安。
菩萨蛮
刘翰（宋代）

去时满地花阴月。归来落尽梧桐叶。帘外小梅残。绿窗幽梦寒。

明朝提玉勒。又作江南客。芳草遍长亭。东风吹恨生。
赠方山人二首
吴芾（宋代）

日者俱云我未归，独君算我有归期。
仍言不出三秋里，东望家山喜可知。
蓝田悟真寺作
苏舜钦（宋代）

旅食长安城，回遑奔走无停行。清怀壮抱失素尚，胸中堆积尘土生。

偷閒得至玉峰下，为闻悟真之寺之嘉名。杖邛赤脚渡蓝水，细流激激心骨清。

仰看苍山高峰旁，白云明灭藏日光。行人遥指置寺处，正在白云之中央。

逡巡缘栈更险绝，攀萝扪壁随低昂。朋行咫尺乃相失，已与云雾相翱翔。

时闻啼鸟如吹竹，数步一休还纵目。行行未知高则危，下视昏烟覆平陆。

满岩佳树尤朴樕，赫赤如霞间浓绿。是时八月初，路旁已见芬芬菊。

贪奇恋景不知倦，侧睥又复心瑟缩。神魂飞下大壑幽，定省移时进双足。

寺门高开朝日辉，丹青黯澹唐时屋。老僧引我周游看，且云白氏子诗乃实录。

此诗畴昔予所闻，殷殷更向碑前读。按言索像今无复，惟有流泉数道如车辐。

我嫌世累欲暂居，又云此地无留宿。殿宇之后林莽中，日暮尝有虎豹伏。

凿石龛边崖至深，近有浮屠于此相枨触。悁心宿忿两不解，一乃颠挤死其谷。

我闻为之久颦蹙，此向期将避烦辱。不为伤生事，争如平地随流俗。

叹息回头急出山，始觉全躯已为福。
元宵
彭永（宋代）

巴人最重上元时，老稚相携看点诗。
行药归来天向晓，道傍闻得唤蚕丝。
翁端朝轻利帖赞
岳珂（宋代）

结字清而峻，用笔精而稳。
虽笺以粉，而墨迹犹未损。
公之功名，予固未暇论。
而所谓书法，要必有所本矣。
自桐城至黄州道中杂诗
潘江（清代）

不是饥驱迫，中途亦可归。传来三楚信，才解万山围。

野旷栖乌急，峰高过雁稀。北风吾畏汝，吹作雪花飞。
术士醴陵丁梦荣将之舂陵有赠
乐雷发（宋代）

绿水池边旧钓矶，何时归去濯征衣。
千年城郭应无恙，只怕风尘老令威。
劝耕二首 其二
吴渊（宋代）

铃斋日日簿书尘，不觉光阴暗里侵。忽见前山有花发，始知今岁已春深。

边风尚有寒吹面，腊雪全无早系心。忧国忧民平日事，新来赢得白盈簪。
复答迎郭侯犊车之句
张耒（宋代）

玉壶春酒射朝霞，只看纤腰不看花。
但遣舟迎桃叶女，仍须恩赐短辕车。
宫词二首
李中（五代）

门锁帘垂月影斜，翠华咫尺隔天涯。

香铺罗幌不成梦，背壁银缸落尽花。

金波寒透水精帘，烧尽沈檀手自添。

风递笙歌门已掩，翠华何处夜厌厌。
寄郭羲仲
郑东（元代）

忆君持酒别，初月出东城。溪艇几时到，春潮日夜生。

白沙眠翡翠，青竹下鵁鶄。遥想汪徵士，题诗慰逸情。
奉和袭美夏景冲澹偶作次韵二首
陆龟蒙（唐代）

蝉雀参差在扇纱，竹襟轻利箨冠斜。垆中有酒文园会，

琴上无冠靖节家。芝畹烟霞全覆穗，橘洲风浪半浮花。

闲思两地忘名者，不信人间发解华。

只于池曲象山幽，便是潇湘浸石楼。斜拂芡盘轻鹜下，

细穿菱线小鲵游。闲开茗焙尝须遍，醉拨书帷卧始休。

莫道仙家无好爵，方诸还拜碧琳侯。
采桑子·画堂昨夜愁无睡
冯延巳（五代）

画堂昨夜愁无睡，
风雨凄凄。
林鹊单栖，
落尽灯花鸡未啼。
年光往事如流水，
休说情迷。
玉箸双垂，
只是金笼鹦鹉知。
行旅
张仲深（元代）

行旅惊秋莫，征衣点越霜。绝荤神气爽，得句客情忘。

废沼枯荷满，空庭碧柚香。起来羞把镜，维恐鬓毛苍。
南城邓氏亭
洪炎（宋代）

小麦青青山一曲，江南千里伤春目。盱母江头唤渡人，遥指麻春第三谷。

裹盐包饭各匆匆，回首烟霞楼观中。诗成更觅羊何和，犹是前身内史公。
次韵吴帅卿宴高年二首
刘克庄（宋代）

礼重耆年与令名，由来椿菌异枯荣。
卑辞昔有迎商皓，字画今谁写洛英。
应共盖公谈治道，素知严丑富□情。
可怜衰悴难扶曳，不是元戎外老生。
湛子宅夜宴和吕子仲木边炉诗
黄佐（明代）

围炉坐寒夜，嘉宾愕以盱。朱火光吐日，阳和满前除。

众肴归一器，变化斐然殊。食美且需熟，充实谅由虚。

妙悟得同志，揽环誓相于。
汴京怀古
李思衍（宋代）

沧海成田艮岳荒，谁能行役不彷徨。
青城北狩隔万里，花石南来宝几纲。
土暗尘昏天水碧，风轻雨过女真黄。
无人可语宣和事，九些陈留酹一觞。
古贤图为谭生廷训题四首 其一 渊明归庄
黎贞（明代）

黄阁朱扉是业缘，折腰懒向督邮前。抱琴倒挂茅亭下，翠柳黄花自在天。
雨后立秋独由寒溪循路听泉至西山寺即事呈开公 其一
叶封（清代）

愁霖及稍霁，独往听流泉。莲漏寒溪外，松风古阁边。

有山须磊砢，无水不潺湲。得石披襟坐，澄怀一洒然。
再用前韵 其二
赵善括（宋代）

我是忘机士，初非学二疏。瓮醅常得醉，瓶粟任无馀。

天下众生病，山中四壁虚。昔年刍豢口，今日伴钟鱼。
水龙吟
莫仑（宋代）

镜寒香歇江城路，今度见春全懒。断云过雨，花前歌扇，梅边酒盏。离思相欺，万丝萦绕，一襟销黯。但年光暗换，人生易感，西归水、南飞雁。

也拟与愁排遣。奈江山、遮拦不断。娇讹梦语，湿荧啼袖，迷心醉眼。绣毂华茵，锦屏罗荐，何时拘管。但良宵空有，亭亭霜月，作相思伴。
相和歌辞。阳春曲
庄南杰（唐代）

紫锦红囊香满风，金鸾玉轼摇丁冬。沙鸥白羽翦晴碧，

野桃红艳烧春空。芳草绵延锁平地，垄蝶双双舞幽翠。

凤叫龙吟白日长，落花声底仙娥醉。
劝金船 茶花
陈维崧（清代）

绿纱窗底幽姿喷，亸白花盈寸。玉娥小剪明罗晕，递顾渚佳信。

檀心暗蹙，悄向胆瓶安顿。最喜妆楼小撚，偏解春困。

茶娘家与春山近，雨过香成阵。不知名处花尤俊，好傍人蝉鬓。

懊恼滇茶，长把红芳相混。谁似伊行素雅，并没脂粉。
水龙吟（春寿太守）
张成可（宋代）

碧霄彩旆垂铃，应南极星躔光灿。巍巍名阀，芳传汉相，貂蝉炳焕。德莹冰壶，量包沧海，神钟岩电。向宝储内阁，英摽才华，声猷著膺宸眷。

荐领名都屏翰，更循良、歌腾畿甸。峻专剧郡，荣登法从，光生尧殿。密勿论思，雍容启沃，才华独冠。愿年年长见，兰芽玉喷，柳梢金嫩。
霜降前一日怀休仲
沈守正（明代）

去年今日浮黄河，今日今年山之阿。白露瀼瀼惊作客，红林䬃䬃竞辞柯。

节近重阳多慷慨，天高落日满烟萝。美人不来三径暮，明月如弓愁奈何。
燕京秋夜闻砧
欧大任（明代）

丹凤城南夜正长，万家明月捣衣裳。忽惊落叶频沾臆，不听悲笳亦断肠。

遮虏渐闻过马邑，拔营曾报破龙荒。豫愁绵折天山下，那识弓胶瀚海旁。

书去再经燕草绿，梦飞不到塞云黄。玉关纵待封侯入，祇得萧萧白发郎。
宋太夫人挽词
晁说之（宋代）

白发余欣喜，清时忽叹嗟。
栈危思杜宇，淮涨梦僧伽。
鸑鷟能仪国，骅骝善保家。
传闻专却粒，归去五云车。
宿平遥集福寺
刘涛（宋代）

院僻和僧静，门閒与昼长。燕泥朝雨淖，蝶蕊晚风香。

野兴煎诗思，乾愁绕客肠。青奴如解事，供我莫窗凉。
资圣阁登眺同麻杜诸人赋
李献甫（金朝）

高阁凌云眼界宽，野烟碧树有无间。天边孤鸟飞不尽，陌上行人殊未还。

魏国几回时事改，汴堤千古夕阳閒。愁来重倚阑干望，崧少西头是故山。
与卿寓登多景楼口占立成
卫宗武（宋代）

世称斯楼天下奇，雨馀振履此游适。埋头旅舍气弗苏，一见端能洗湮郁。

连冈三面作襟袖，洪流千里在履舄。俯窥万井若棋布，前阅千帆似梭掷。

银涛涌出丹碧居，金焦两山相对立。群阴解駮宿霭收，放出脩眉数峰碧。

景名多景名不虚，似此江山何处觅。凭栏一笑问波神，欲举归帆在何日。
行李
晁公溯（宋代）

路出苍江上，云生乱石间。
中年幸强健，今日试跻攀。
湍硖寒鸣地，颓阳暮隐山。
仆夫问行李，早晚遂东还。
七年春题府厅
白居易（唐代）

潦倒守三川，因循涉四年。推诚废钩距，示耻用蒲鞭。

以此称公事，将何销俸钱。虽非好官职，岁久亦妨贤。
长安道
王贞白（唐代）

晓鼓人已行，暮鼓人未息。梯航万国来，争先贡金帛。

不问贤与愚，但论官与职。如何贫书生，只献安边策。
塞上寄家兄
高骈（唐代）

棣萼分张信使希，几多乡泪湿征衣。
笳声未断肠先断，万里胡天鸟不飞。
次龚观察毅所忧旱且苦催科得雨志喜韵时西方有警
孙继皋（明代）

征赋频年总不禁，忍看云汉只轻阴。孤城五月愁炊玉，一夜千村慰雨金。

已办丝竿乘野水，却防门巷阻秋霖。洗兵天意犹难问，听说西师泪满襟。
富谷馆
王圭（唐代）

万雀噪山馆，重来一叩扉。去年寒梦在，今日远书违。

残雪留春橐，疏星挂晓衣。帝乡不可望，心与白云飞。
周生哀辞
韦骧（宋代）

所到固为命，嗟君志不通。未施稽古效，遽遘及泉凶。

玉毁垂成际，兰摧共茂中。哀歌闭新垄，寂寞四山空。
送郑户曹
苏轼（宋代）

游遍钱塘湖上山，归来文字带芳鲜。
羸僮瘦马従吾饮，陋巷何人似子贤。
公业有田常乏食，广文好客竟无毡。
东归不趁花时节，开尽春风谁与妍。
醉中歌
陆游（宋代）

吾少贫贱真臞儒，贪食嗜味老不除。
折腰歛版日走趋，归来聊以醉自娱。
长缾巨榼罗杯盂，不须渔翁劝三闾。
牛尾膏美如凝酥，猫头轮囷欲专车，黄雀万里行头颅，白鹅作鮓天下无，浔阳糖蟹径尺余，吾州之蔊尤嘉蔬，珍盘餖飣百味俱，不但项脔与腹腴。
悠然一饱自笑愚，顾为口腹劳形躯。
投劾行矣归园庐，莫厌粝饭尝黄葅。
古
贯休（唐代）

方见将军贵，分明对冕旒。圣恩如远被，狂虏不难收。

臣节唯期死，功勋敢望侯。终辞脩里第，从此出皇州。
过富阳忆何明府
欧芬（明代）

布帆淩晓发钱塘，趁得严风到富阳。山势逶迤将入汉，江流曲折始通杭。

难忘问字扬雄宅，尚忆鸣琴单父堂。半枕梦魂犹不定，泪痕零落鬓丝傍。
会散野步
范成大（宋代）

忘却下楼扶我谁，接离颠倒酒沾衣。
贪看雪样满街月，不上篮舆步砌归。
金刚随机无尽颂·尊重正教分第十二
释印肃（宋代）

能持行不低，天龙守护伊。
中涂生告别，拔苦与耕犁。
霜迟乐
方登峄（清代）

七月不落霜，卜魁城边糜子黄。八月霜不落，千夫下田总欢乐。

官田刈谷载满车，官兵急公先完租。毳帐牛车十日路，驱向城中易茶布。

和茶煮谷布裁衣，卒岁不忧寒与饥。人人尽乐霜迟好，荞麦沙田收更早。

但愿年年不出兵，官兵皆作农夫老。
秋日
朱槔（宋代）

簸弄天风发彩凉，西河一笑问吴刚。
借君玉斧烦轻手，留取个中秋影香。
余尝梦登九华阳山矶可以见九华而病热昏寐竟过志感
王世贞（明代）

九华九子秀，十年梦寐间。那知一梦觉，顿失九华山。
西江月 其二
王千秋（宋代）

老去频惊节物，乱来依旧江山。清明雨过杏花寒。

红紫芳菲何限。

春病无人消遣，芳心有酒摧残。此情拍手问阑干。

为甚多愁我惯。
赠知己
杨谏（唐代）

江南折芳草，江北赠佳期。江阔水复急，过江常苦迟。

蘋白兰叶青，恐度先香时。美人碧云外，宁见长相思。
中山松醪寄雄州守王引进
苏轼（宋代）

郁郁苍髯千岁姿，肯来杯酒作儿嬉。
流芳不待龟巢叶，（唐人以荷叶为酒杯，谓之碧筒酒。
）扫白聊烦鹤踏枝。
醉里便成欹雪舞，醒时与作啸风辞。
马军走送非无意，玉帐人闲合有诗。
余秋室先生
徐彬（清代）

汉代首徵辟，校书天禄深。平生酬主志，千古爱才心。

重典蓬壶籍，旋为吴越吟。寝门期一痛，飘泊又而今。
夜归
陆游（宋代）

晡时捩柂离西兴，钱清夜渡见月升。
浮桥沽酒市嘈囋，江口过埭牛凌兢。
寒齑煮饼坐茆店，小鲜供馔寻鱼罾。
偶逢估客问姓字，欢笑便足为交朋。
须臾一饱各散去，帆席健快如超腾。
云门戍楼鼓坎坎，山尾佛塔灯层层。
夜分到家趋篝火，樨子惊起头鬅鬙。
道途辛苦未暇说，一尊且复驱严凝。
春草
石宝（明代）

几夜东风入烧痕，塞垣南望接吴门。一川霭霭明残照，千里吴吴黯别魂。

梦破池塘青乍晓，舞阑台榭绿犹温。汉宫多少芳菲地，何处偏涵雨露恩。
永王东巡歌十一首 其七
李白（唐代）

王出三山按五湖，楼船跨海次扬都。
战舰森森罗虎士，征帆一一引龙驹。
临江仙
郑无党（宋代）

不比寻常三五夜，万家齐望清辉。烂银盘透碧琉璃。莫辞终夕看，动是隔年期。试问嫦娥还记否，玉人曾折高枝。明年此夜再圆时。阖开东府宴，身在凤凰池。
辛夷
陈继儒（明代）

春雨湿窗纱，辛夷弄影斜。曾窥江梦彩，笔笔忽生花。
九日
武衍（宋代）

倒尽鸱夷酒更沽，西风吹兴渺江湖。客中剩喜身强健，岁岁秋香看紫萸。
杂赋
陆游（宋代）

百亿须弥理固有，八九云梦何足吞。
天下广居君识否？一间茆屋寄孤村。
赠陈先生三首
白玉蟾（宋代）

炯炯双眸古老锥，手提向上大钳鎚。
蓦然寻着钟离老，捉住长髯问是谁。
用李参政韵并录寄舟峰师四首
曹勋（宋代）

海色琉璃照我肝，何疑飞电掣晴岩。
山留画鷁风从怒，珠炯翔晴夜亦衔。
莲社经徒能能摘句，玉川茶兴自开缄。
从来筏喻今饶益，杯渡须知鄙铁帆。
浣溪沙（阳羡上元）
陈克（宋代）

桥北桥南新雨晴。柳边花底暮寒轻。万家灯火照溪明。

凫舄差池官事了，木山彩错市人惊。街头酒贱唱歌声。
寄庐山白上人
左偃（唐代）

潦倒门前客，闲眠岁又残。连天数峰雪，终日与谁看。

万丈高松古，千寻落水寒。仍闻有新作，懒寄入长安。
沁园春·我梦登天
陈人杰（宋代）

我梦登天，尽把不平，问之化工。似桂花开日，秋高露冷，梅花开日，岁老霜浓。如此清标，依然香性，长在凄凉索寞中。何为者，祗纷纷桃李，占断春风。一时列鼎分封。岂猿臂将军无寸功。想世间成败，不关工拙，男儿济否，只声遭逢。天曰果然，事皆偶尔，凿井得铜奴得翁。君归去，但力行好事，休问穷通。
仙岩即事
沈躬行（宋代）

孟月摄提指，春游初服成。
招寻追旧迹，涉历憩孤情。
暂尔谐心赏，相从念友声。
丹房探不远，吾欲悟无生。
感事漫述与王乐用 其三
陈献章（明代）

士而未闻道，未免为物挠。卓哉安心人，外事若无好。
高存之以湖山之游有门帖谕阍者走笔二绝代为谢客 其一
安希范（明代）

朝乘下泽暮扁舟，是处湖山便可游。好谢门前车马客，閒身多为白云留。
伏日诸君小集沈明远以小疾不预作诗戏之
韩元吉（宋代）

广文官冷酒钱空，平日清樽一笑同。
苦忆车公来座上，翻成王笑隐墙东。
定中示病应非病，诗里能穷有底穷。
凉月满天新雨足，试凭檄语愈头风。
闻卢君伯垠冤系京狱作诗吊之
吴曾徯（清代）

鲁狱囚公冶，梁都走范雎。艰贞随乱世，忧辱况同时。

旧梦迎桃叶，新愁系柳枝。何年人并辔，春色逐归骑。
戏题 其二
李洪（宋代）

多病闭门懒出，避喧终日高眠。惟可以君命竹，安能以兄事钱。
石门道中
于慎行（明代）

风雨石门道，凄凄衣袖单。人家烟树隔，山径草花寒。

萧索前朝寺，荒芜何代坛。十年来往路，立马一长叹。
至後入城道中杂兴十首
杨万里（宋代）

丰年物物总欣驩，不但人和畜亦蕃。
簸处金肤肥彘母，春余珠屑饱鸡孙。
刘无虞尊人挽诗二首
张嵲（宋代）

刻杖方优老，临川忽逝波。
登年惟载德，生子旧持荷。
此日悲风树，他时废蓼莪。
輀车方即路，邻杵为停歌。
赠山翁
徐积（宋代）

耳听人言似不闻，心于时事若无分。一生已是青山物，更欲将身换白云。
自金陵如丹阳道中有感
王安石（宋代）

数百年来王气消，难将前事问渔樵。
苑方秦地皆芜没，山借扬州更寂寥。
荒埭暗鸡催月晓，空场老雉挟春骄。
豪华只有诸陵在，往往黄金出市朝。
偈十首 其五
释正觉（宋代）

牢笼不肯住，呼唤不回头。古圣不安排，至今无处所。
南丰别曾止山
朱议雱（清代）

每当风月夕，念子一何深。四野存吾辈，千秋感素心。

客涂还有别，钟漏莫须沉。饮罢重携手，朝来霜满林。
宣德己酉夏四月二十四日早朝应制二首 其二
夏原吉（明代）

圣主龙飞宰八区，视朝常在五更初。煌煌烛影辉金阙，袅袅香更布玉除。

仙掌每随东旭转，銮旂时为晓风舒。日高班捲夔龙出，黄阁从容阅奏书。
长鲸行
张煌言（明代）

南海长鲸何横绝，吞吐波涛喷日月；鼓鬣俄成赤羽旗，披鳞都日黄金穴。

初依海市现楼台，旋上天关守宫阙。天狼忽从西北来，旌为蚩尤鞭为孛。

长鲸稽首称波臣，玉皇香案皆膻羯；希恩岂望凤凰池，论功敢乞蛟螭窟。

那识狼心最不仁，组系长鲸离溟渤；跳梁宁复昔睚眦，涸辙应怜旧饕餮。

长鲸有子类龙种，起代灵鼍震列缺；银河朝犯织女机，珠浦夜泣鲛人血。

天狼跋疐还叱吒，佥谓鲸鲵本遗孽；疏属山头贰负尸，钟离村内专车骨。

残魂几处听蒲牢，遗醢何年化彭越！嗟嗟长鲸尔何愚，如彼异类终屈节；

神龙不臣臣贪狼，抉自涂肠坐自灭。昨夜星躔弧矢明，欲喜欃枪影欲没；

天狼、天狼莫漫骄！海宇会有真龙出。
晚过犍为道中
车酉（清代）

野寺闻钟磬，归人晚渡忙。孤山升半月，一鸟下斜阳。

寂寞家乡杳，清凉客路长。渔镫岩畔点，间杀卧轻航。
三绝句赋和靖梅
曹彦约（宋代）

落在西湖有岁年，不因和靖独争妍。
谁知道尽香和影，万古新计不在编。
怀激发尚书伯纪
李伯玉（宋代）

一曲清歌一弄琴，十千美酒十分斟。
江流不动潮初上，斗柄将垂夜向深。
沙觜露溥孤鹤警，潭心月冷老龙吟。
此时最是怀乡国，云里征鸿閒远砧。
题王声甫松坡樵苦唱后
文天祥（宋代）

倚柯睨苍髯，短簑挟风雨。
谈道谁我知，对弈者其侣。
狂吟发悲调，谷鸣相律吕。
扊扅岂不怨，宁售大夫股。
长镵斸仙苓，获薪为吾煮。
美人宫棋
张籍（唐代）

红烛台前出翠娥，海沙铺局巧相和。

趁行移手巡收尽，数数看谁得最多。
从侄柞索兰 其二
孔继涵（清代）

乞君九畹英，足我三益友。晴窗午梦醒，疏香暗消受。

何以伴蹇修，一卷《离骚》有。
宿恨这关
钟禧（明代）

踪迹疏狂事远游，懒工词赋客诸侯。春风楚国归王灿，落日长安醉马周。

千里霜蹄何日定，十年烽火未曾休。长歌更出床头剑，空有寒光射斗牛。
薰风三首 其二
梁储（明代）

树带千岩色，人乘九夏风。岂无招隐意，谁与献诸公。
端大师
释法薰（宋代）

峻峺门庭老末山，清风凛凛固难攀。
古今彼此元无间，只在当人反掌间。
和洁堂见寿十章
马廷鸾（宋代）

山哀兮浦思，月诸兮日居。
伊谁百岁期，迟汝十年书。
奉和秋暮言志应制
许敬宗（唐代）

秋深桂初发，寒窗菊馀菲。波拥群凫至，秋飘朔雁归。

月荚生还群，云枝似复非。凝宸阅栖亩，观文伫少微。

圣敬韬前哲，先天谅不违。
齐郎中筵赋得的的帆向浦留别
皇甫冉（唐代）

一帆何处去，正在望中微。浦迥摇空色，汀回见落晖。

每争高鸟度，能送远人归。偏似南浮客，悠扬无所依。
凤凰曲
李白（唐代）

嬴女吹玉箫，吟弄天上春。
青鸾不独去，更有携手人。
影灭彩云断，遗声落西秦。
鹭鸶
欧阳修（宋代）

风格孤高尘外物，性情闲暇水边身。
尽日独行溪浅处，青苔白石见纤鳞。
送陈元佐游剡
王十朋（宋代）

杖屦昔游剡，梦魂犹至今。欣闻戒行李，遥访旧同襟。

敩学功相半，渊源力可寻。池中神鲤足，时为寄乡音。
答胡处士
皎然（唐代）

西山禅隐比来闻，长道唯应我与君。

书上无名心忘却，人间聚散似浮云。
梦秦处度持生绢画山水图来语予此画刘随州诗也君为我作诗书其上梦中赋此诗
李彭（宋代）

随州句法自无敌，写作无声绝妙词。谁料长城千载下，秦郎复出用偏师。
鹊桥仙五首 其三
项鸿祚（清代）

价廉难长，名虚谁创，学作方空模样。何劳寒女九张机，算结个千丝越网。

火云微障，金风又掠，茧纸先应摒挡。软红尘里熟人多，也不称纱厨罗幌。
抵江夏作呈许鱼泉学使兄
戴絅孙（清代）

昨我停车古英六，火鸦飞飞啄人屋。可怜百室尽焦士，野处吞声听宵哭。

今我泊舟黄鹤楼，接天骇浪江风秋。城高不没只三版，杀人恐作江神羞。

我生百事类多忤，悔不穷庐守风雨。无端水火巧为构，女丁妇壬横相侮。

枯肠待饱千瓮齑，蹴蔬敢梦羊双蹄。穷缘未了谍能死，劳生我自窥端倪。

祇惭频年累知己，忍饥索遍金门米。大梁开府今陆公，我愧当时老韩子。

岁除只教文送穷，岂有健笔争天功。吾兄清饱汉阳水，垂翅傥鉴南飞鸿。
减字木兰花·赠小鬟琵琶
苏轼（宋代）

琵琶绝艺。年纪都来十一二。拨弄么弦。未解将心指下传。
主人瞋小。欲向东风先醉倒。已属君家。且更从容等待他。
超真独觉辞
晃逈（宋代）

了达事终虚，往事何殊梦。
此后事来干，屹如山不动。
了达事终虚，往事今何在。
此后事来干，豁若空虚碍。
独觉贵高奇，傑出群迷外。
满江红（春日）
王质（宋代）

惨淡轻阴，都养就、朱朱白白。最好是、梨花带雨，海棠映日。暖雾烘成芳草色，娇风分与垂杨力。听红边、翠杪啭清圆，曾相识。

春绪乱，还如织。春梦断，还堪觅。看青梅下有，游人啧啧。爱酒正香须满泛，怜花太嫩休轻摘。把领巾、收聚众香浓，凭风立。
渚宫江亭寓目
齐己（唐代）

津亭虽极望，未称本心闲。白有三江水，青无一点山。

新鸿喧夕浦，远棹聚空湾。终遂归匡社，孤帆即此还。
恭南道中有感
晁公溯（宋代）

西风夜惊林，木叶下寒浦。
大江未收潦，黄流尚奔注。
起看曙光开，忽已暗烟雾。
霭霭空谷云，冥冥秋江雨。
昏霾天际山，暝入云间树。
跳波乱沸白，行旅皆断渡。
况复悲远行，扶疾在道路。
严程不可缓，端为斗米误。
有田傥可归，破甑谁复顾。
次韵子由病酒肺疾发
苏轼（宋代）

忆子少年时，肺喘疲坐卧。
喊呀或终日，势若风雨过。
虚阳作浮涨，客冷仍下堕。
妻孥恐怅望，脍炙不登坐。
终年禁晚食，半夜发清饿。
胃强鬲苦满，肺敛腹辄破。
三彭恣啖啮，二竖肯逋播。
寸田可治生，谁劝耕黄糯。
（新法方田谓上腴为黄糯。
）探怀得真药，不待君臣佐。
初如雪花积，渐作樱珠大。
隔墙闻三咽，隐隐如转磨。
自兹失故疾，阳唱阴辄和。
神仙多历试，中路或坎坷。
平生不尽器，痛饮知无奈。
旧人眼看尽，老伴余几个。
残年一斗粟，待子同舂簸。
云何不自珍，醉病又一挫。
真源结梨枣，世味等糠?。
耕耘当待获，愿子勤自课。
相将赋远游，仙语不用些。
会真观水帘
刘子澄（宋代）

观近朱陵萃列真，烟霞虽僻境长春。若非火府炼神处，安用水帘遮世尘。

古像著灵多是石，补钟留迹似非人。寻源亦有桃花涧，莫是山山可避秦。
南下洼钓鱼
曾习经（清代）

乐方难具陈，时复从儿嬉。及晡理钓竿，起行芦之漪。

小雨不作难，好风来无倪。信手忽有得，一寸具鳞鬐。

童稚竞欢哗，我亦微拈髭。意适无大小，手眼殊忘疲。

一盂暂为盛，携归供盆池。家人闻得鱼，逼观色都怡。

陋哉韩文公，即事多涕洟。作诗赠侯喜，较量铢与锱。

横江遮紫鳞，亦复宁许奇。
愁坐忽思南郑小益之间二首 其二
陆游（宋代）

筹笔门前芳草，回龙道上青山。万里犹能梦到，再游未信天悭。
题画竹
仇远（元代）

新笋箨半含，节下粉犹绿。
指日南风来，吹作阶庭玉。
和杨秀才友夔三首 其一 秋日
程俱（宋代）

天地有肃杀，好生本无伤。阳施待秋成，相济如宫商。

芸芸共欣荣，众叶薿薿光。回头失故林，萧条弄微阳。

独有岁寒姿，掀髯尚低昂。流膏亦归根，晬如养中黄。

大哉一气中，人心自炎凉。安知晞春露，不异腓草霜。
出守桐庐道中十绝
范仲淹（宋代）

妻子屡牵衣，出门投祸机。
宁知白日照，犹得虎符归。
和太原张相公山亭怀古
崔公信（唐代）

叠石状崖巘，翠含城上楼。前移庐霍峰，远带沅湘流。

潇洒主人静，夤缘芳径幽。清辉在昏旦，岂异东山游。
梅花
白玉蟾（宋代）

影上酥花峭，枝头蜡糁清。
姮娥约滕六，夜半过江城。
踏莎行 暮春
叶纨纨（明代）

花落闲庭，春归小院。沉沉嫩绿莺初啭。昼长人尽掩重门，楞严莺罢花阴转。

清思幽然，尘情尽遣。一帘幽霭东风晚。数声啼鸟欲黄昏，满阶月影澄澄见。
春日过万里桥
黄合初（清代）

万里桥边路，春来几度过。柳阴新水活，云意远山多。

幻质非金石，閒情寄薜萝。偶逢江上侣，招我著渔蓑。
行次颖州闻张甥宗亮不捷乡荐以诗唁而迎之
梅尧臣（宋代）

风前汝阴道，雨冷江南书。
始叹与意异，何惭定监疏。
但能存楚玉，切莫道黔驴。
不负当时约，驰迎一乘车。
次韵王季夷时同宿蒋山
韩元吉（宋代）

当年丞相读书林，谁识更张万事心。
垄上牛羊共回首，插天乔木暮阴阴。
九江野宿
赵焞夫（明代）

野宿就孤烟，芦花断岸边。清秋看好月，多病苦衰年。

露湿鹑衣薄，霜飘鹤发悬。中宵见形影，回首益凄然。
七十二过涧
曹龙树（清代）

二七之数原属火，此七十二水不乾。一日涉水七十二，过水更比过火难。

五月廿日我到此，卓午方开翟家市。象促征夫趁前程，亭长攀辕曰止止。

此去七十二涧河，桃岭雪山风雨多。山雨每于午后酿，新涨一来人葬波。

前年豫省兵饷到，使君不听良言告。严催车马向前行，自揽花骢作先导。

岂知霎时两满山，山涛四面来更暴。人骑行李没处寻，半剩饷车在泥淖。

与君同是解饷人，其余不必为君道。君请权停半日骖，行止明晨仆来报。

闻言我且宿邸家，次晓红旭弄川华。万里无云天正好，急命仆夫起群车。

果然盘山夹一涧，一涧屈曲走惊蛇。断岸千尺攀不上，旁涧四出乱如麻。

何年吴璘开地网，到此真同井底蛙。桥彴舟楫两难施，涉者褰裳等跳虾。

车声邻邻轮齧石，马行蹙蹙踬语沙。虎豹虬龙各千状，鸟不成鸟花不花。

前到会宁五十里，邑宰遣人特道喜。我自过来觉平常，不料逾时飞白雨。

若使此时涧中行，随波逐浪可知矣。想见大雨时行时，行人多似尾生死。

我闻秦始皇，鞭石有奇方，何不驱此陵谷作平场。

又闻西蜀王，五丁开径荒，何不凿此山腰走康庄。

我欲运南山之石，炼汾水之钢，选邓林之乔木，采渭川之修篁，访名匠于鲁宋，在此百丈崖上，造成七十二座跨水梁。
念奴娇·娃娃船
姚燮（清代）

帆樯不使，爱双舷翠浅，两头红仄。款款西泠桥外路，恰好晚凉时节。乱荻旋欺，断蘋忽揽，又惹杨花幂。春漪如縠，往来梭影相织。
疑是鸂鶒冲烟，晴蛉掠雨，一样能轻捷。小桨木兰，鱼妇荡，水点溅裙红湿。回渚捞虾，画滩寻鸭，不载天涯客。愁风愁浪，笑我江上离别。
眼儿媚
周密（宋代）

飞丝半湿惹归云。愁里又闻莺。淡月秋千，落花庭院，几度黄昏。

十年一梦扬州路，空有少年心。不分不晓，恹恹默默，一段伤春。
奉咏两广督府刘凝斋平龙川寇 其二
饶与龄（明代）

久逋循阳寇，遐荒隐百疴。飞符来虎帐，溟海息鲸波。

韩范威名显，夔龙事业多。吁谟赞明主，兵偃洗天河。
宫词 其四十九
赵佶（宋代）

禁掖乘欢饮兴浓，笙歌围绕尽芳容。玉人相对赓酬劝，忽奏葵花一宝钟。
再题水村图
郭麟孙（元代）

分湖新卜筑，适与此词同。如今不是画，真在水村中。
秋花十咏 其一 莲花
方一夔（宋代）

十里红裙间绿衣，西风吹乱碧参差。佳人日暮秋裳薄，怕有天霜磬折时。
西园早梅二首
杨万里（宋代）

已刻酥花趁腊前，更团蜡糁等春妍。
不知天巧能多少，一朵梅花占两年。
吴履斋以脚蹈日影索偈
释慧开（宋代）

圆陀陀，光烁烁。明眼人，蹈不著。蹈得著，更买草鞋去行脚。
种蔬二首 其二
黎廷瑞（宋代）

夫人肉食谋，所丧甚于饥。但能咬菜羹，何事不可为。

采采首阳蕨，烨烨商山芝。此味千载长，隽永当自知。
记九月二十六夜梦
陆游（宋代）

海山万峰郁参差，宫殿插水蟠蛟螭。
碧桃千树自开落，飞桥架空来者谁？桐枝高耸宿丹凤，莲叶半展巢金龟。
和风微度宝筝响，永日徐转帘阴移。
西厢恍记旧游处，素壁好在寻春诗。
当年意气不少让，跌宕醉墨纷淋漓。
宿酲未解字犹湿，人间岁月浩莫推。
叹惊抚几忽梦断，海阔天远难重期。
池州翠微亭
岳飞（宋代）

经年尘土满征衣，特特寻芳上翠微。
好水好山看不足，马蹄催趁月明归。
军中曲
宋泽元（清代）

将军饮美酒，红炉锦绣围。士卒栖毳幕，寒霜拥铁衣。

铁衣相对泪如雨，眼前哀乐是谁主。将军二十便封侯，那识人间征战苦。
尘
朱珙（宋代）

闻说轻依弱草栖，曾沾花雨作香泥。锦筵舞罢随仙步，紫陌朝回逐马蹄。

荣辱寸心应渴长，古今浮世为昏迷。长缨不染还须濯，莫道华簪是辟犀。
题得妙亭
崔敦礼（宋代）

行见山横坐见纵，山随意好日无穷。
朝来爽气谁能会，浑在先生隐几中。
同颖叔修撰登蕃塔
郭祥正（宋代）

宝塔疑神运，擎天此柱雄。势分吴越半，影插斗牛中。

拔地无层限，登霄有路通。三城依作镇，一海自横空。

礼佛诸蕃异，焚香与汉同。祝尧齐北极，望舶请南风。

瑞气凝仙露，灵光散玉虹。铎音争响亮，春色正冲融。

视笔添清逸，凭栏洗困蒙。更当高万丈，吾欲跨冥鸿。
霓裳中序第一 其一 夏夜作
樊增祥（清代）

疏星四五点。漏箭无声银汉转。何处清歌擘阮。渐露柳变秋，凉萤泫晚。

簪斜髻散。忍轻抛、班女纨扇。池荷净、软风动竹，水上暗香满。

依黯。瑶阶立遍。认履迹、芳苔尽掩。同心栀子又落，甚已落仍开，雪香庭院。

骈枝花数剪。待寄与、钗梁小燕。明灯下、玉珰缄恨，又费镂青管。
自近村归
陆游（宋代）

雪晴村路尚残泥，茅屋清寒正要低。
野渡船虚飞鸟集，烟村路近蹇驴嘶。
坚顽那复愁空橐，老健犹能伴架犁。
蹴榻不僵君会否？更须百瓮享黄齑。
灵岩
赵汝淳（宋代）

古寺疏钟隔断烟，馆娃宫殿草芊芊。多情却有松萝月，只与当时一样圆。
第五弟丰独在江左，近三四载寂无消息，觅使寄此二首
杜甫（唐代）

乱后嗟吾在，羁栖见汝难。草黄骐骥病，沙晚鶺鴒寒。

楚设关城险，吴吞水府宽。十年朝夕泪，衣袖不曾干。

闻汝依山寺，杭州定越州。风尘淹别日，江汉失清秋。

影盖啼猿树，魂飘结蜃楼。明年下春水，东尽白云求。
太峰先生麻山桃花诗云一树桃花一美人今已化去登临之际慨然有作
李达（明代）

万树东风烂漫春，当时方朔已星辰。百年身世君休问，认取桃花作故人。
独坐
郑刚中（宋代）

午枕幽禽破梦时，明窗过日竹阴稀。
小炉翻转香残烬，犹有清香一缕飞。
应天长·松陵秋已老
叶梦得（宋代）

松陵秋已老，正柳岸田家，酒醅初熟。鲈脍莼羹，万里水天相续。扁舟凌浩渺，寄一叶、暮涛吞沃。青箬笠，西塞山前，自翻新曲。来往未应足。便细雨斜风，有谁拘束。陶写中年，何待更须丝竹。鸱夷千古意，算入手、比来尤速。最好是，千点云峰，半篙澄绿。
定风波（荔枝）
黄庭坚（宋代）

晚岁监州闻荔枝。赤英垂坠压阑枝。万里来逢芳意歇。愁绝。满盘空忆去年时。

润草山花光照坐。春过。等闲桃李又累累。境负寒泉浸红皱。消瘦。有人花病损香肌。
和林澄川吊湖山万冢五首 其三
王天性（明代）

欲将畏垒寄浮图，厌胜为题众易呼。人施钱财鬼施室，问谁首义孔门徒。
送京西提刑赵学士
欧阳修（宋代）

题舆尝屈佐留京，揽辔今行按属城。
楚馆尚看淮月色，嵩云应过虎关迎。
春寒酒力风中醒，日暖梅香雪後清。
野俗经年留惠爱，莫辞临别醉冠倾。
凤凰台
刘次春（宋代）

高台寥寞晚云深，故国山河万里心。
若使当年真凤见，不教春燕亦巢林。
由伊通州抵吉林二首 其一
朱尔楷（清代）

垒巘重冈记里长，劳劳人逐马蹄忙。新分郡邑虚城郭，旧设围场圈虎狼。

三月黍初和雨种，千条柳尚带风凉。行踪渐抵鸡林国，却少诗篇动此乡。
和叔夏田舍三绝
胡寅（宋代）

尚恨山前尘土侵，去耕山后白云深。
下泉不使苞稂秀，夫子宁忘济物心。
五坑收抚客民事毕回广州旬日又赴漕涌军营赋示内子
郭式昌（清代）

叹息劳生百感侵，征袍才脱又分襟。鼓鼙江上催人去，笑语镫前惜夜深。

敢信封侯有奇骨，未应偕隐负初心。同来瘴雨蛮烟地，祇盼刀环是好音。
多景楼
柴望（宋代）

早被垂杨系去舟，五更潮落大江头。
关河北望几千里，淮海南来第一楼。
昔日最多风景处，今人偏动黍离愁。
烟沙澒洞翻苹未，欲倚西风问仲谋。
寓江州分司衙随笔五首
董嗣杲（宋代）

街声崇墉隔，畏客陶诗兴。
枯梅三两株，僅有枝条剩。
斜晖卧竹棚，叠藓覆石磴。
始来觊联属，久去归蹭蹬。
万丈庐山高，苦恨无楼凭。
此时坐宽凉，忘却船如甑。
璋监寺写师像求赞
释正觉（宋代）

杳杳冥冥，寒雁影没而秋远烟青；寂寂惺惺，
老蚕茧就而风高叶零。天机静时活，
道环虚处灵。瀛之涵，
崧之镇。乾之健，
坤之宁。海运鹏抟，
气宇扬扬而吞舟鱼蜕；雾披豹变，文章炳炳而啸风虎猛。
少林之灯未续兮，洛阳人腰齐雪庭；黄梅之衣欲传兮，
狤獠祖步移碓程。物不当情而冰凌脚快，
鳞或烧尾兮电炎气腥。诸尘崝嵘乎影响，
三昧游戏於眺聆。跛跛挈挈也其行自信，
哆哆和和也其言不轻。家法冷淡，
子孙宁馨。心岁寒而松柏试雪，
色清白兮河汉含星。鸣阴之鹤癯而寿，
巢莲之龟小而龄。棋局未散，
柯烂樵丁。
桃花
葛天民（宋代）

洞里桃花自古初，人间尘事几乘除。
重来渔父难相觅，前度刘郎未忍疏。
画楫迎逢春女渡，采符供奉岁朝书。
嫣然似共幽篁语，占尽风兴奈得渠。
客信丰寄刘起潜
邓有功（宋代）

鱼苗客子去成群，野笑狂歌慢慢行。
三十里头齐顿住，闻官早过吉州城。
寄崔伯易
王令（宋代）

扰扰闾巷士，过我何所为。
屡来徒我烦，不来我弗思。
少年乐知闻，喜与客子随。
晚岁事恬默，与世益参差。
骑马出寻人，中路辄自归。
归来亦何乐，书史自相期。
已与往者亲，可无兹世违。
欲语无所得，起视北雁飞。
念子远千里，昔别今已期。
寄声虽云多，所得竟亦稀。
近者忽报书，期我往就之。
不知予苦穷，系此不可离。
尚迫朝暮忧，宁有道路资。
人生少所同，老去财几时。
予势既若此，子复不肯来。
但恐百年间，龃龉终莫齐。
诗以寄子招，亦以写我悲。
偈颂一百二十三首
释普度（宋代）

长长出不得，短短出不得。
四大海不宽，藉丝穷不窄。
非耳目之海到，非心意之海及。
自西自东，自南自北。
落霞与孤鹜齐飞，秋水共长天一色。
斤竹岭
张嵲（宋代）

胧胧晓月淡，暠暠晨霜秋。
弃马沙金平，步过草地岭。
仰登上层云，俯降入深井。
回潭冷更清，岭树疏逾整。
蹊荒陈叶深，山回微路永。
雪霰迷远空，岚烟护绝境。
关门仅可辨，归涂难具省。
设险得地形，戎丑期远屏。
宽辞满衣雪，曛黑到绝顶，
石浅微溜喧，独觉空山静。
形寂寝逾熟，山白梦方醒。
去路望更遥，陟降怯深泞。
婿水碧于蓝，何由放烟艇。
鹧鸪天
张抡（宋代）

鹤驭来从玉席前。笑谈勋业照凌烟。心游物外都无碍，春在壶中别有天。

香似雾，酒如泉。华堂冰雪映神仙。灵椿不老青松健，花里年年醉管弦。
秋夜寄江南旧游
武元衡（唐代）

寥落九秋晚，端忧时物残。隔林萤影度，出禁漏声寒。

愁雨洞房掩，孤灯遥夜阑。怀贤梦南国，兴尽水漫漫。
南楼登高
陈杰（宋代）

九日阴阴怯远遨，南楼平压骑台豪。
轻颸吹帽何妨落，嚣市登山易得高。
烽火太平州送酒，檄书余暇客题糕。
归来不尽良夺意，更折黄花照鬓毛。
溯流夏月日值江风皆北舟滞有述
郭之奇（明代）

来帆竞千叶，奔涛纵反翩。扁舟争一缆，积岸令周旋。

细察流洄理，迟速未宜然。或曰因水性，不如假风权。

繇来观望者，谁可少机缘。于子信独往，何从涉利川。

顾余亦中省，频岁习波烟。海运观九万，考时非后先。

宁知解愠日，而得其凉天。玄冥司夏月，南薰遂莫专。

漫叹淹留客，偶逢时令迁。平生多亟失，只此亦邅延。

物数苟如斯，敢不益贞坚。
临终诗
崔玄亮（唐代）

暂荣暂悴石敲火，即空即色眼生花。

许时为客今归去，大历元年是我家。
思越人·紫府东风放夜时
贺铸（宋代）

紫府东风放夜时。步莲秾李伴人归。五更钟动笙歌散，十里月明灯火稀。
香苒苒，梦依依。天涯寒尽减春衣。凤凰城阙知何处，寥落星河一雁飞。
呈许从道省元
苏泂（宋代）

都城握手意弥温，少小追随莫更论。
一别江湖重十载，偶然相见欲无言。
鹄奔入呈帅漕二公
郭祥正（宋代）

新江自南来，西与端江汇。寒光入灵羊，一碧浸罗带。

屹然鹄奔入，遗音溢千载。羽仪莫可见，窈窕想姝态。

遭戕瘗同坎，襦布久不坏。诉冤如生平，隐显一何怪。

雠人阖户戮，化质抟风快。且将忧患辞，浩荡烟霄外。

舄飞并剑跃，类与神灵会。物变固难穷，抚事增感慨。

周侯昔行部，美绩此尤最。江生引为言，建平平捐罪。

宋兴跨唐虞，乾坤正交泰。皇华命俊哲，枉横无纤芥。

琳琅斯入篇，證古欲陈戒。杀人贵灭口，覆族竟自败。

奸谀诛既死，潜德发幽晦。坚珉可磨镌，荣光庶长在。
闻极丸翁凶问不禁狂哭痛定辄吟二章 其一
王夫之（明代）

长夜悠悠二十年，流萤死焰烛高天。春浮梦里迷归鹤，败叶云中哭杜鹃。

一线不留夕照影，孤虹应绕点苍烟。何人抱器归张楚，馀有南华内七篇。
送常曾侍御使西蕃寄题西川
李益（唐代）

凉王宫殿尽，芜没陇云西。今日闻君使，雄心逐鼓鼙。

行当收汉垒，直可取蒲泥。旧国无由到，烦君下马题。
病起二首 其二
徐文泂（清代）

瘦损惟馀病骨支，何堪白发繫愁思。家书不敢从头说，犹道平安似昔时。
江亭春望
庞鸿文（清代）

觚棱佳气捧去来，辉映昭王旧日台。黍谷几吹邹律暖，析津频泛汉槎回。

山连榆塞形原壮，水咽桑乾冻未开。为望蓟门烟树里，此中应有栋梁才。
追送刘侍郎以宝制帅湖北
魏了翁（宋代）

士从西南来，落落仅八九。
半年北门道，几度酹别酒。
清朝志兴复，第一广英彀。
采采不及掬，引去遽盈斗。
矧今忠肃孙，卓荦汉庭右。
清榘仪班行，高怀局宇宙。
居然辍迩联，亟怀荆州绶。
恩章陟西戹，戎钺炫春昼。
世间行己地，随寓皆不朽。
着意护本根，虚怀阅忠厚。
上游屹长城，归来秉机宥。